บลจ.ธนชาต เปิดดาวน์โหลดหนังสือรับรอง LTF/RMF ออนไลน์
บลจ.ธนชาต เปิดดาวน์โหลดหนังสือรับรอง LTF/RMF พร้อมยื่นภาษีได้ตั้งแต่วันนี้
21 ม.ค. 2562

นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน ธนชาต จำกัด หรือ บลจ.ธนชาต เปิดเผยว่า บลจ.ธนชาต เปิดให้ดาวน์โหลดหนังสือรับรองการซื้อกองทุน LTF/RMF ผ่านเว็บไซต์ www.thanachartfund.com สำหรับสมาชิกธนชาตฟันด์ออนไลน์
ทั้งนี้เพื่ออำนวยความสะดวกแก่ลูกค้าที่ต้องการเอกสารสำหรับการยื่นเพื่อรับสิทธิลดหย่อนภาษีตั้งแต่ต้นปี และลดปัญหาจากกรณีที่ไม่ได้รับเอกสารทางไปรษณีย์ โดยผู้ลงทุนสามารถดาวน์โหลดเอกสารได้ง่ายๆ เพียงเข้าระบบธนชาตฟันด์ออนไลน์ แล้วกดเลือก “ขอหนังสือรับรองการซื้อหน่วยลงทุน LTF / RMF ปี 2561” และเลือกพิมพ์หนังสือรับรองดังกล่าวเพื่อนำไปยื่นภาษีด้วยตนเอง หรือดาวน์โหลดเป็นไฟล์ PDF เพื่อนำไปยื่นภาษีในเว็บไซต์ของกรมสรรพากรได้ทันที
ทั้งนี้ ผู้ลงทุนที่ไม่ได้เป็นสมาชิกธนชาตฟันด์ออนไลน์ จะยังคงได้รับหนังสือรับรองการซื้อกองทุน LTF/RMF ผ่านทางไปรษณีย์ ซึ่งบริษัทฯ ได้ทยอยจัดส่ง คาดว่าเอกสารถึงลูกค้าภายในสิ้นเดือนมกราคมนี้ หรือสำหรับผู้ที่สะดวกไปที่สาขาธนาคารธนชาต เพียงแสดงบัตรประชาชนเพื่อยืนยันตัวตน สามารถขอรับหนังสือรับรอง LTF/RMF ได้เช่นกัน